PARLAMENTUL ROMÂNIEI
Comisia pentru agricultură, silvicultură, industrie alimentară şi servicii  specifice
                        Bucureşti,  04.11.2004

                       Nr.24/444

RAPORT

asupra propunerii legislative pentru modificarea Legii nr.150/2003 a creditului agricol pentru producţie 


Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă modificarea Legii nr.150/2003 a creditului agricol pentru producţie, transmisă cu adresa nr.P.l.-X 641 din 20 octombrie 2004 şi înregistrat sub nr.24/429/28.10.2004. 

La întocmirea raportului, Comisia a avut în vedere avizul Consiliului Legislativ nr.1554/17.09.2004 şi punctul de vedere al Guvernului.                

Propunerea legislativă are ca obiect de reglementare modificarea Legii creditului agricol pentru producţie nr.150/2003, cu modificările ulterioare.

Prin proiect se propune extinderea creditelor agricole pentru achiziţionarea din import a puilor de pasăre pentru carne şi ouă, a purceilor pentru îngrăşat, precum şi a tineretului ovin şi bovin pentru îngrăşat.

Propunerea legislativă pentru modificarea Legii nr.150/2003 a creditului agricol pentru producţie face parte din categoria legilor ordinare, potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, domnul Gheorghe Predilă – consilier în Ministerul Agriculturii, Pădurilor şi Dezvoltării Rurale. 

La lucrările comisiei au fost prezenţi 30 de deputaţi, membri ai comisiei.

Propunerea legislativă a fost respinsă în unanimitate, în şedinţa din 04.11.2004.


În urma dezbaterii, membrii Comisiei propun respingerea iniţiativei legislative pentru următorul considerent:


- reglementările cuprinse în propunerea legislativă se regăsesc la art. 2 din Legea nr.150/2003 a creditului agricol pentru producţie, modificat prin Legea nr.605/2003.
Proiectul de lege, potrivit art.75 alin.(1) şi (3) din Constituţia României, republicată, şi art.86 alin.(3) pct.1 din Regulamentul Camerei Deputaţilor, cu modificările şi completările ulterioare, este de competenţa decizională  a Camerei Deputaţilor.

PREŞEDINTE,



SECRETAR,



Ioan BÂLDEA       


Alexandru PEREŞ  

Întocmit:  consilier Anton Păştinaru

